|  |  |
| --- | --- |
| Oikeusministeriö  Lainvalmisteluosasto  PL 25  00023 Valtioneuvosto  oikeusministerio@om.fi  Lausuntopyyntö Oikeusministeriö 11.4.2016  OM 24/41/2015 |  |

Patentti- ja rekisterihallituksen lausunto

Oikeusministeriön lainvalmisteluosasto on pyytänyt Patentti- ja rekisterihallitukselta (PRH) lausuntoa nimilain uudistamistarpeista koskevasta arviomuistiosta. PRH toteaa arviomuistiosta seuraavaa:

PRH katsoo, että muistiossa esitetyt etunimeä, sukunimen määräytymistä ja menettelytapoja koskevat ehdotukset ovat monelta osin perusteluja lain ajantasaistamiseksi.

Muistiossa on arvioitu myös nimilain 12§:ssä säänneltyä samaistettavuuskieltoa suojattuihin tunnuksiin (tiivistelmän kohta 20). Tämän osalta PRH huomauttaa, että Työ- ja elinkeinoministeriössä käynnistyy elokuussa 2016 työryhmä tavaramerkkilain uudistamiseksi kokonaisuudessaan. Tavaramerkkilain kokonaisuudistuksen yhteydessä on tarkoitus myös uudistaa toiminimilaki ja varmistaa näiden lakien mahdollisimman pitkälle viety yhdenmukaisuus. Kokonaisuudistuksessa tullaan pohtimaan myös sukunimien asemaa tavaramerkkirekisteröinnin ja toiminimen rekisteröinnin esteenä.

Patentti- ja rekisterihallitus pitää ensisijaisen tärkeänä, että sukunimien, toiminimien, muiden yhteisöjen, yhdistysten ja säätiöiden ja tavaramerkkien välinen suhde ja suojan taso otetaan huomioon nimilain mahdollisessa muuttamisessa ja että suojaus olisi yhdenmukainen eri laeissa.

Nykyisen nimilain 12 §:n mukaan ilman erityistä syytä ei uudeksi sukunimeksi voida hyväksyä nimeä, joka on samaistettavissa säätiön, yhdistyksen tai muun yhteisön nimeen, rekisteröityyn toiminimeen tai tavaramerkkiin taikka muuhun elinkeinotoiminnassa käytettyyn suojattuun tunnukseen. Vastaavasti tavaramerkki ja toiminimilaeissa on säädetty, että tavaramerkiksi (tavaramerkkilaki 14 §), toiminimeksi (toiminimilaki 10 §) ei voida rekisteröidä toisen sukunimeä. Yhdistysten ja säätiöiden osalta on puolestaan todettu, että nimi ei saa olla harhaanjohtava.

PRH:n suorittamassa ilmoitusten ja hakemusten käsittelyssä tulee jatkuvasti esiin tilanteita, joissa esim. tavaramerkin rekisteröinti on evätty sukunimisuojan perusteella. Näiden esteiden tutkiminen jo ilmoitusten ja hakemusten käsittelyvaiheessa lisää oikeusvarmuutta ja vähentää tarvetta turvautua kumoamiskanteisiin. PRH ei tässä vaiheessa, kun lainvalmistelutyö on vasta käynnistymässä, näe tarvetta sille, että tästä sukunimien suojaamisesta luovuttaisiin. Sukunimien tutkiminen hakemus- ja ilmoituskäsittelyn yhteydessä ei lisää olennaisesti käsittelyn työmäärää.

Vastaavasti PRH pitää perusteltuna, että jatkossakin estetään sellaisten sukunimien käyttöönotto, jotka loukkaavat olemassa olevia rekisteröityjä oikeuksia. Näiden oikeuksien tutkiminen maistraatissa on nykyisten sähköisen menettelyjen vuoksi käytännössä varsin helposti toteutettavissa.

Muistion sivulla 30 on todettu, että ”Yleinen etu tai esimerkiksi asunto-osakeyhtiön etu eivät vaadi sitä, että asunto-osakeyhtiön nimen osana oleva nimi olisi este saman nimen ottamiseksi sukunimeksi. Tilanne on toinen silloin, kun elinkeinotoiminnassa käytetty suojattu tunnus on yleisesti tunnettu.” Muistiossa ei ole eritelty, mitä yleisesti tunnetulla tunnuksella tarkoitetaan. PRH huomauttaa, että tunnusten haltijoilla voi olla tarve suojata tunnuksensa sukunimeksi ottamiselta myös tapauksissa, joissa tunnus ei ole yleisesti tunnettu. Yleisen edun vaatimuksen liittäminen suojan saamiseen olisi myös tunnusmerkkioikeudellisesti vierasta ja tekisi tilanteista hyvin tulkinnanvaraisia.

Muistion sivulla 30 todetaan lisäksi, että ”Samassa yhteydessä kun tarkastellaan elinkeinotoiminnassa käytettyjen nimien mahdollista ottamista sukunimeksi, tulisi käydä keskustelua myös siitä, voiko tunnuksen käyttöoikeuden luovuttaa toiselle nimen käyttöoikeuden haltijan tai haltijoiden suostumuksella.” Muistiosta jää hieman epäselväksi, millaisia tilanteita edellä mainitulla tarkoitetaan, mutta PRH haluaa huomauttaa, että tunnusten käyttöoikeuksien luovuttamisesta ja suostumuksen antamisesta säännellään mm. tavaramerkki- ja toiminimilaissa. Sukunimiasioita ja suostumuksen asemaa tullaan käsittelemään tavaramerkkilain kokonaisuudistuksen yhteydessä.

Patentti- ja rekisterihallitus pitää hyvänä, että muistiossa on pidetty nimilain 24§:n säännöstä sukunimen menettämisestä tilanteessa, jossa sukunimi loukkaa suojattua nimeä tai tunnusta, edelleen ajanmukaisena ja tarpeellisena (tiivistelmän kohta 23). PRH on yhtä mieltä siitä, että nimilaissa tulee säilyttää säännös nimen tai tunnuksen haltijan mahdollisuudesta nostaa sukunimen menetetyksi julistamista koskeva kanne tuomioistuimessa.

Kuten edellä on todettu, PRH pitää erittäin tärkeänä, että sukunimien ja suojattujen tunnusten välinen suhde ja suojan taso olisivat yhdenmukaisia eri laeissa ja tämä tulee jatkovalmistelussa ottaa huomioon.

**PATENTTI- JA REKISTERIHALLITUS**

Eero Mantere

Ylijohtaja

09 6939 5511

eero.mantere@prh.fi